***** ΚΑΝΟΝΙΣΜΟΣ (ΕΟΚ) αριθ. 3545/87 ΤΟΥ ΣΥΜΒΟΥΛΙΟΥ της 23ης Νοεμβρίου 1987 που τροποποιεί για τέταρτη φορά τον κανονισμό (ΕΟΚ) αριθ. 4034/86 για τον καθορισμό, για ορισμένα αποθέματα ιχθύων ή ομάδες ιχθύων, του συνόλου επιτρεπομένων αλιευμάτων για το 1987 και ορισμένων όρων υπό τους οποίους μπορούν να αλιευθούν ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, τον κανονισμό (ΕΟΚ) αριθ. 170/83 του Συμβουλίου της 25ης Ιανουαρίου 1983 περί θεσπίσεως κοινοτικού καθεστώτος διατηρήσεως και διαχειρίσεως των αλιευτικών πόρων (1), όπως τροποποιήθηκε από την πράξη προσχώρησης της Ισπανίας και της Πορτογαλίας, και ιδίως το άρθρο 11, την πρόταση της Επιτροπής, Εκτιμώντας: ότι σύμφωνα με τις διατάξεις του άρθρου 3 του κανονισμού (ΕΟΚ) αριθ. 170/83 το Συμβούλιο είναι αρμόδιο για τον καθορισμό του συνόλου επιτρεπομένων αλιευμάτων (TAC) ανά απόθεμα ή ομάδα αποθεμάτων, του μεριδίου που διατίθεται για την Κοινότητα καθώς και των ειδικών όρων κάτω από τους οποίους είναι δυνατόν να αλιευθούν τα αλιεύματα αυτά· ότι, σύμφωνα με το άρθρο 4 του ιδίου κανονισμού, το μερίδιο που διατίθεται για την Κοινότητα κατανέμεται μεταξύ των κρατών μελών· ότι ο κανονισμός (ΕΟΚ) αριθ. 4034/86 (2), όπως τροποποιήθηκε τελευταία από τον κανονισμό (ΕΟΚ) αριθ. 2999/87 (3), καθορίζει, για ορισμένα ιχθυοαποθέματα ή ομάδες ιχθυοαποθεμάτων, τα TAC για το 1987 καθώς και ορισμένους όρους κάτω από τους οποίους μπορούν να αλιευθούν· ότι, υπό το φως επιστημονικών στοιχείων, είναι δυνατόν να αναθεωρηθεί το TAC για τη ζαγκέτα στη ζώνη CIEM VII f, g (κανάλι του Bristol και Νοτιοανατολική Ιρλανδία) ανάλογα με την ποσότητα των αλιευμάτων που διαπιστώθηκε το 1987 σε σύγκριση με το 1986· ότι η ποσότητα αυτή είναι μεγαλύτερη το 1987 απ' ότι το 1986 και ότι, κατά συνέπεια, μπορεί να αυξηθεί το TAC, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Τα αριθμητικά στοιχεία που αφορούν τη ζαγκέτα στη ζώνη CIEM VII f, g και αναφέρονται στα παραρτήματα Ι και ΙΙ του κανονισμού (ΕΟΚ) αριθ. 4034/86, αντικαθίστανται από τα στοιχεία που αναφέρονται, αντιστοίχως, στα παραρτήματα Ι και ΙΙ του παρόντος κανονισμού. Άρθρο 2 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 23 Νοεμβρίου 1987.

[Source: multi_eurlex | Tokens: 2153]